**ELŐTERJESZTÉS**



**BALATONMÁRIAFÜRDŐ KÖZSÉG**

**ÖNKORMÁNYZAT**

**KÉPVISELŐ-TESTÜLETÉNEK**

**2023. JANUÁR 16-I NYILVÁNOS ÜLÉSÉRE**

**TÁRGY:**

**a települési támogatásokról, a személyes gondoskodást nyújtó szociális és gyermekjóléti ellátásokról Szóló ÖNKORMÁNYZATI RENDELET MÓDOSÍTÁSA**

**ELŐADÓ:**

**MESTYÁN VALÉRIA**

**CÍMZETES FŐJEGYZŐ**

**Készült:** Balatonmáriafürdő Község Önkormányzati Képviselő-testületének 2023. január 16-i nyilvános testületi ülésére

**Tárgy:** A települési támogatásokról, a személyes gondoskodást nyújtó szociális és gyermekjóléti ellátásokról szóló önkormányzati rendelet módosítása

Tisztelt Képviselő-testület!

Magyarország biztonságát szolgáló egyes törvények módosításáról szóló 2022. évi L. törvény a következők szerint módosította a szociális igazgatásról és szociális ellátásokról szóló 1993. évi III. törvényt, mely miatt az önkormányzat települési támogatásokról, a személyes gondoskodást nyújtó szociális és gyermekjóléti ellátásokról szóló önkormányzati rendeletének módosítása is szükséges.

Változott a szociális ellátások és támogatások összegének megállapításánál a viszonyítási alap, mely a jövőben nem az öregségi nyugdíj, hanem az ún. szociális vetítési alap lesz. A változás oka, hogy a korábbi elsősorban a nyugdíjszakágazat mutatószáma, a szociális vetítési alap pedig a szociális területen veszi majd figyelembe a szakterület sajátosságait.

A szociális vetítési alap összege megegyezik az öregségi nyugdíjminimum összegével, azaz 28.500 Ft.

A törvény szociális vetítési alapra vonatkozó rendelkezése 2023. január 1. napján lép hatályba.

A 2022. évi L. törvény 16. §-ának indokolása szerint „a jogszabály a társadalombiztosítási nyugdíjakhoz nem kapcsolódó ellátásokra, jövedelemhatárokra és egyéb összeghatárokra – a bírósági végrehajtásról szóló törvény kivételével – egységes viszonyítási alapot vezet be szociális vetítési alap elnevezéssel.”

A felelősségvállalás tekintetében az un. „sorrend” is változott.

13. § A szociális igazgatásról és szociális ellátásokról szóló [1993. évi III. törvény 2. §](https://njt.hu/jogszabaly/1993-3-00-00)-a helyébe a következő rendelkezés lép:

„2. § (1) Mindenki felelős **önmagáért.**

(2) Ha az egyén önmagáról gondoskodni nem képes, őt – a képességeik és lehetőségeik szerint, a Polgári Törvénykönyvről szóló [2013. évi V. törvény (a továbbiakban: Ptk.)](https://njt.hu/jogszabaly/2013-5-00-00) rokontartásra vonatkozó szabályai szerinti sorrendben – a **hozzátartozó**k segítik.

(3) Ha az egyén önmagáról gondoskodni nem képes és a hozzátartozók [(2) bekezdés](https://njt.hu/jogszabaly/1993-3-00-00) szerinti gondoskodásra vonatkozó kötelességüket nem teljesítik, az egyén lakóhelye szerinti települési ö**nkormányzat** jogszabályban meghatározott feltételek szerinti gondoskodási kötelezettsége áll fenn.

(4) Ha az egyén önmagáról gondoskodni nem képes, és a hozzátartozók a [(2) bekezdés](https://njt.hu/jogszabaly/1993-3-00-00) szerinti, a települési önkormányzat pedig a [(3) bekezdés](https://njt.hu/jogszabaly/1993-3-00-00) szerinti gondoskodásra vonatkozó kötelességet nem teljesítik, az **államnak** jogszabályban meghatározott feltételek szerinti kötelezettsége áll fenn.

(5) Az állam és a települési önkormányzat a szociális gondoskodás feltételeinek biztosításával összefüggő feladatainak ellátása során együttműködik az egyházi és civil szervezetekkel.

(6) A szociális intézmények és intézkedések rendszerének kialakítása és működési kereteinek biztosítása az állam és a települési önkormányzat feladata e [törvény](https://njt.hu/jogszabaly/1993-3-00-00)ben meghatározott módon.”

## A fentiekre tekintettel a **10/2021. (V. 21.)** önkormányzati rendelet módosítására teszek javaslatot a következők szerint:

# A rendeletben a szociális vetítési alap kerül meghatározásra

# A kelengyetámogatás kapcsán „finomítást” javaslok, mivel örökbefogadásnál nem a gyermek életkora, hanem az engedélyező, vagy gyámrendelő határozat véglegessé válásától számított 90 nap kerül meghatározásra.

# „ (7) A kelengyetámogatás a gyermek születését követő 90 napon belül, örökbefogadott vagy gyámolt gyermek esetén az örökbefogadást engedélyező vagy a gyámrendelő határozat véglegessé válásától számított 90 napon belül benyújtott kérelemre állapítható meg. A határidő elmulasztása jogvesztő.”

1. **Mellékletek**

A vetítési alap miatt a mellékletekben is módosítás történik, illetve a nyugdíj, és nyugdíjszerű ellátások igazolására a jövőben nem kell igazolást csatolni a kérelmezőnek, mivel az adatokhoz az ASP rendszer ELLA alrendszeréből lekérhetők.

***Tájékoztatás az előzetes hatásvizsgálat eredményéről***

1. **A jogszabály megalkotásának szükségessége**

A jogszabályi változások követése a helyi rendeletben, elsősorban a szociális vetítési alap meghatározásra történő változás miatt.

1. **A rendelet társadalmi, gazdasági és költségvetési hatásai**

Jelentős önkormányzati költségvetési hatással nem jár.

1. **A rendelet környezeti, és egészségi hatásai**

A rendelet alkotása nem jár környezeti hatással.

1. **A rendelet alkalmazásához szükséges személyi, szervezeti, tárgyi és pénzügyi feltételek**

A személyi, szervezeti feltételek rendelkezésre állnak.

1. **A rendelet adminisztratív terheit befolyásoló hatásai**

A rendelet az adminisztratív terheken nem változtat, viszont a mellékletek változása miatt azok közzététele feladat.

1. **A jogalkotás elmaradásának várható következményei**

Törvényességi észrevétel.

Balatonmáriafürdő, 2023. 01. 13.

Mestyán Valéria

címzetes főjegyző